سيد محمد سيد مكاوى اشتهر بإسم الشيخ سيد مكاوى ( القاهره ، 8 مايو 1927 - القاهره، 21 ابريل 1997 ) ملحن و مطرب مصرى موهوب اتولد فى حى الناصريه فى السيده زينب فى القاهره فى 8 مايو 1927. وجهته اسرته لحفظ القرآن بعد ان فقد عينه نتيجة للجهل الطبي ايام زمان و تعلم الانشاد الدينى فبقى يقرا قرآن و يأدن فى جوامع ابو طبل و الحنفى فى حى الناصريه. بعد ما دخل سن الشباب بقى يتابع اساطين الانشاد و التلاوه و يتعلم منهم و يقلدهم و ساعدته امه على كده فكانت بتشترى له اسطوانات قديمه من بتوع الروبابيكيا ، و اتعرف على اتنين صاحبهم هما اسماعيل رأفت و محمد رأفت و كانو من ولاد الاغنيا و بيحبو المزيكا و واحد فيهم كان بيعزف ع الأنون و التانى ع الكمنجه ، و كونو هما التلاته تيريو و بقو بيشاركو فى حفلات المعارف و الصحاب. اتقدم سيد مكاوى للجنة الاذاعه المصريه عشان يختبروه كمغنى فنجح فى الاختبار واعتمد و غنى اول اغنيه و كان اسمها " محمد " من الحان عبد العظيم عبد الحق.